《感兴二十七首 其二》
宋代·方一夔

婉婉马上女，两颊莹寒玉。弓弯敲镫踏，侧立纷相逐。

借问谁家儿，近出常山族。儿家昔鼎贵，煌煌什朱毂。

父亲守常山，忽值胡马蹙。起义功不成，巢倾卵亦覆。

妾身转流落，岁久无钱赎。欲去无缘由，安得南飞鹄。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。